stanford-oval/wikipedia huggingface dataset:
מרמה והפרת אמונים
יסודות העבירה > היסוד הנפשי > המודעות לפסול שבמעשה

קיימת מחלוקת לגבי היקף המודעות הנדרש לשם הוכחת אשמה בעבירה. יש הסוברים כי כמו בכל עבירה די במודעות טכנית למעשים ולנסיבות. בעמדה זו מחזיקים יובל קרניאל ואחרים. לעומתם יש הסבורים כי בשל אופייה הבעייתי של העבירה, הנושאת בעיקר אשם מוסרי, יש להרחיב את דרישת המודעות כך שתכלול גם את הפגם המוסרי שבמעשה. עמדה זו הייתה מקובלת בעבר בבתי המשפט, וגם מאוחר יותר זכתה לתמיכתם של פרופ' מרדכי קרמניצר, של השופט אליעזר גולדברג ושל אחרים.
פרופ' מרים גור־אריה סבורה כי אין להרחיב את דרישת המודעות, דווקא בשל אופייה העמום של העבירה, שאין להוסיף עמימות לעמימותה. לדבריה השופטים עצמם חלוקים על מהות העבירה, ובמצב כזה הטלת חובה על פקיד ציבור להיות מודע לפסול שבמעשה העבירה – אבסורדית. מסקנתה של גור אריה היא כי ”אין מקום בדין הפלילי לעבירה של הפרת אמונים”.
שופט בית המשפט העליון אליהו מצא, אשר כתב את דעת הרוב בדיון הראשון בעניין שבס, הציע מודל מדורג: במקרים שבהם העובדות מצביעות על הפרת אמונים חמורה יהיה צורך במודעות בסיסית בלבד, ואילו במקרים הקרובים לתחום האפור תידרש הוכחה למודעות גם בפסול שבמעשה. עם זאת השופטת דליה דורנר ציינה ששאלה עקרונית זו נותרה פתוחה. בדיון הנוסף שהתקיים בעניין זה קבעו אהרן ברק ומישאל חשין שאין לאמץ דרישה למודעות לפסול שבמעשה. די בכך ששבס היה מודע לטיב העובדתי שבהתנהגותו, ולכן יש להרשיעו בהפרת אמונים.
אישים שהורשעו בעבירה

| --- | --- |
 :  ראו גם – אנשי ציבור ישראלים שהורשעו בעבירות פליליות
השימוש בסעיפי העבירה החל בשנות ה־60. תחילה הואשמו בו אישי הציבור "מדֶּרג שני", כגון אנשי ממשל, שופטים ופקידים, אולם בתחילת שנות ה־90 הואשמו גם נציגי הציבור "מדרג ראשון", כמו שרים וחברי הכנסת. בתקופות שונות הורחבו גדרי העבירה או צומצמו, לפי אסכולות שונות בפסיקה. בתחילת העשור הראשון של המאה ה-21 פסקי דין הרחיבו את גבולות העבירה, לאחר שמספר פסקי דין של בית המשפט העליון צמצמו אותה. בכך עודד בית המשפט את פרקליטות המדינה שלא להירתע מהגשת כתבי אישום פליליים נגד בכירי ציבור באשמת ניגוד עניינים.
עם אלה שהורשעו בעבירה נמנים:
שר הפנים אריה דרעי.
מנכ"ל משרד ראש הממשלה שמעון שבס.
ראש הממשלה אהוד אולמרט בתיק "מרכז ההשקעות".
שר האוצר אברהם הירשזון.
ראש עיריית בת ים שלומי לחיאני.
ראש עיריית רמת השרון יצחק רוכברגר.
בכירים ברשות המיסים בפרשת רשות המיסים.
ביקורת > בישראל

על כוללניות העבירה ועל היעדר הגדרה ברורה למעשים שאותם היא אוסרת נמתחת במשך שנים רבות ביקורת מצד משפטנים, פרקליטים, אישי ציבור ואחרים. המשפטן יובל קרניאל, אשר כתב את עבודת הדוקטורט שלו על העבירה, התבטא כי היא "מעוררת מחלוקת, אי־הבנות ושערוריות משפטיות וציבוריות, ומביאה את העוסקים בה למסקנות שונות בנוגע למטרותיה, לתפקידה, לפרשנותה הראויה ולהיקף התפרסותה".
פרופ' דניאל פרידמן טוען כי עבירת הפרת האמונים משמשת למעשה "עבירת סל", ובשל עמימות הגדרתה הפרקליטות יכולה, כרצונה, לצרף את העבירה לכל כתב אישום וכך לעבות את מצבת האישומים. במקום נוסף כינה פרידמן את הפרת האמונים "עילה ערטילאית" ו"אבן יסוד במאבק נגד אישי ציבור". פרופ' בועז סנג'רו טוען כי "איש אינו יודע, גם לא השופטות והשופטים בבית המשפט העליון", מהו באמת מעשה מרמה והפרת אמונים הפוגע בציבור. לדבריו "זוהי חקיקה רעה שכבר לפני כשבעה עשורים צריך היה לבטל". מרים גור־אריה קראה למחוק כליל את העבירה מספר החוקים ולהחליפה בקביעה של איסורים ספציפיים ופרטניים, המכסים מקרים מובהקים של הפרת אמונים. כך עשה גם פרופ' קרמניצר, בפאנל שערכה לשכת עורכי הדין בשנת 2010. לדבריו זו "עבירת סל" הנוגדת את עקרון החוקיות, שלפיו אין עונשין אלא אם כן מזהירין. בהקשרה של הלכת שבס אמר: "[...] החוק יוצר מצב בלתי נסבל [...] ככה לא מנסחים עבירות פליליות". אלי אברבנאל, אז פרקליט מחוז ירושלים וכיום שופט בבית המשפט המחוזי בירושלים, הסכים עימו וקרא למחוקקים בכנסת: “על המחוקק לצמצם את העמימות ככל שניתן. קטגוריות של התנהגות היא חיונית מאוד. אנשי החקיקה צריכים להגיע למצב שבו מבטלים את סעיף הסל".
שופטת בית המשפט העליון בדימוס דליה דורנר התבטאה כי "ההלכה שיצאה מתחת ידיו" של בית המשפט העליון בהלכת שבס "היא אף יותר עמומה מזו שקדמה לה". ד"ר עמיר פוקס ועורכת הדין עדנה הראל־פישר ציינו כי סעיף העבירה "עמום מאוד ולמעשה טאוטולוגי, שכן היסוד העיקרי בעבירה של הפרת אמונים הוא 'מעשה הפרת אמונים' [...] [למרות פרסומם של פסקי הדין] העבירה נותרה עמומה מאוד והקביעה בעניינה נעשית בחוסר ודאות קשה". לדברי פוקס והראל־פישר המצב הקיים פוגע בעקרון החוקיות, הדורש שעבירות פליליות תהיינה קבועות וברורות מראש. עובדי ציבור ישרים אינם יודעים מראש מה מתיר להם החוק, עובדי ציבור מושחתים יכולים להימלט מן הדין, וגורמי האכיפה מתקשים להגיש כתבי אישום. אשר על כן הציעו נוסח חוק מעודכן ומפורט לעבירה.
ביקורת > בעולם

במדינות אחדות – אוסטרליה, דרום אפריקה, אורגון ופלורידה – נזנחה העבירה הישנה והעמומה של הפרת אמונים, ובמקומה נחקקו עבירות מפורטות שמגדירות את המצבים שבהם עבירת הפרת אמונים מתקיימת.
בדצמבר 2020 פרסם ה"Law Commission", הגוף המרכזי המנסח רפורמות חקיקה באנגליה, המלצה חד־משמעית לפרלמנט האנגלי לביטול עבירת "misconduct in public office", המקבילה לעבירת "מרמה והפרת אמונים" במתכונתה הנוכחית. בדו"ח נכתב כי העבירה אינה בהירה וגבולותיה אינם ברורים, מה שיוצר פוטנציאל לשימוש לרעה ולאי־צדק. הומלץ להחליף את העבירה בשתי עבירות סטטוטוריות: עבירת שחיתות בתפקיד ציבורי, שתחול כל אימת שנושא משרה ציבורית ישתמש ביודעין בתפקידו או בכוחו הציבורי, או ייכשל בניצולם, לצורך השגת תועלת או גרימת נזק. התנהגות זו תיחשב פסולה באופן חמור בעיניו של "אדם סביר". העבירה הנוספת עניינה במקרים של גרימת נזק גופני. בין השאר התבסס הדו"ח על סעיף 7 לאמנה האירופית לזכויות אדם, שאוסר ענישה רטרוספקטיבית המבוססת על איסורים מעורפלים.
תזכיר חוק

בשנת 2009 גיבש משרד המשפטים תזכיר חוק, שמטרתו להחליף את סעיף 284 לחוק העונשין בנוסח מפורט יותר, שבו מצוינים, נוסף לתיאור הכללי, ארבעה מקרים אופייניים של מרמה והפרת אמונים.
ראו גם

קטגוריה:מורשעים בעבירות מרמה והפרת אמונים בישראל
שחיתות שלטונית בישראל
לקריאה נוספת

רות קנאי, "העדר מודעות ליסודות העבירה או טעות במצב המשפטי: העבירה של הפרת אמונים כדוגמה", מגמות בפלילים (אלי לדרמן עורך, ההוצאה לאור של לשכת עורכי הדין, ה'תשס"א), 203
מרדכי קרמניצר, דורות נבות, נאוה בן־אור, עמיר פוקס וגיא ורטהים, מרמה והפרת אמונים: בחינה ביקורתית והמלצות לשיפור החקיקה, המכון הישראלי לדמוקרטיה, 2008
יאיר לבנה, "הפרת אמונים של עובד הציבור", ספר אליהו מצא (אהרן ברק, אילה פרוקצ'יה, שרון חנס ורענן גלעד עורכים, 2015)
דבורה חן, "עבירת מרמה והפרת אמונים – מתי תתפוגג העמימות?", ספר אליהו מצא (אהרן ברק, אילה פרוקצ'יה, שרון חנס ורענן גלעד עורכים, 2015), עמ' 597–599
פרנק ולס

| --- | --- |

 לידה:  4 במרץ 1932 קורונדו, קליפורניה, ארצות הברית
 פטירה:  3 באפריל 1994 (בגיל 62) לאמויל, נבדה, ארצות הברית
 שם לידה:  פרנקלין ג'י. ולס
 מדינה:  ארצות הברית ארצות הברית
 מקום קבורה:  פארק הזיכרון פורסט לוון
 ידוע בשל:  נשיא ומנהל התפעול של חברת וולט דיסני
 השכלה:  מכללת פומונה אוניברסיטת אוקספורד Stanford Law School
 תקופת הפעילות:  1969–1994 (כ־25 שנים)
 בת זוג:  לואן קוסגרייב ולס
 צאצאים:  קווין ולס אריק בריאנט ולס
 מספר צאצאים:  2
 פרסים והוקרה:  אגדות דיסני (1994)
פרנקלין ג'י. ולס (באנגלית: Franklin G. Wells;‏ 4 במרץ 1932 – 3 באפריל 1994) היה איש עסקים ומטפס הרים אמריקאי, שידוע בזכות עבודתו אצל האחים וורנר וחברת וולט דיסני, אשר היה הנשיא ומנהל התפעול שלה משנת 1984 עד מותו מהתרסקות מסוק ב-1994. החל משנת מותו ולס מוכר בתואר אגדת דיסני, כמו כן בשנת 1998 נחנך בניין הקרוי על שמו באולפני וולט דיסני בברבנק.
ביוגרפיה > חיים מוקדמים

ולס נולד בשנת 1932 בקורונדו, עיר במחוז סן דייגו שבמדינת קליפורניה בארצות הברית. ולס הוא אחד מתוך שלושה אחים, כאשר אימו היא בטי גודפרי ואביו הוא ג'ון כץ, לוטננט קומנדר בצי ארצות הברית שפיקד על USS Humphreys כשנתיים במהלך מלחמת העולם השנייה. ולס הוא צאצא למשפחה שהייתה בספינת המהגרים מייפלאואר. הוא למד במכללת פומונה, אותו עזב בשנת 1953 בתור פי בטא קפא. בהמשך הוא קיבל את מלגת רודס, שבאמצעותה למד לימודי תואר ראשון באמנויות באוניברסיטת אוקספורד. בצבא ארצות הברית הוא שירת במשך שנתיים בדרגת סגן ראשון, ולאחר מכן למד ב-Stanford Law School והפך לעורך דין.
ביוגרפיה > קריירה

בשנת 1969 ולס החל לעבוד אצל האחים וורנר. תחילה היה סגן הנשיא של החברה עד שנת 1973, בה קודם לתפקיד הנשיא. בשנת 1977 מונה לתפקיד סגן יו"ר עד שעזב את החברה בשנת 1982. בשנת 1984 הודח מנכ"ל חברת וולט דיסני, רון מילר, בעקבות ניסיון השתלטות של איש העסקים סול סטיינברג על החברה. מועצת המנהלים של החברה, הכוללת את רוי אדווארד דיסני, סטנלי גולד וסיד בס, החליטו לגייס את ולס להיות נשיא ומנהל התפעול של החברה. יחד איתו מונה לתפקיד יו"ר ומנכ"ל מייקל אייזנר, אשר עבד לפני כן בסרטי פרמאונט, כאשר זו פעם ראשונה שתפקיד בכיר ניתן לאנשים מחוץ לחברה. דיסני טען שהשניים מזכירים לו את השילוב של וולט דיסני ואביו, רוי דיסני. ולס היה ייחודי בניהולו בחברה בכך שהיה לו את ההישג האקדמי הגבוה ביותר.
במהלך כהונתו בתפקיד הוא התעמק במאמצים יצירתיים וניהוליים. ולס התמקד בכל ההיבטים של החברה, כולל פארקי השעשועים, נדל"ן, פיננסים וחסויות מסחריות. ולס ידוע כתומך מרכזי של דיסנילנד פריז שבנייתו החלה בשנת 1988. באותה שנה נחנך אתר הנופש הפלורידיאני הגדול של דיסני בדיסניוורלד, אשר היה אחד הפרויקטים של ולס. בית המלון עוצב על פי דגם של מלון דל קורונדו, בתור מחווה לאימו שבילתה בו בשנות ה-20 בתור תלמידה. הוא ידוע כאחד הגורמים שגרמו לתחילת הרנסאנס של דיסני, אשר נמשך בין השנים 1989–1999. פעילויות נוספות בהן לקח חלק כוללות את הפיכת ערוץ דיסני לאחת מרשתות הטלוויזיה הגדולות בתשלום, ופיתוח של חנות דיסני וחטיבת מוצרי הצריכה שלה.
בנוסף להיותו איש עסקים, ולס היה מטפס הרים והתקרב להשיג את מטרתו לטפס על שבע הפסגות. בשנת 1983, שנה לאחר שעזב את האחים וורנר ושנה לפני שהצטרף לחברת וולט דיסני, הוא טיפס יחד עם ריצ'רד באס על כל ההרים, כאשר הם הגיעו לפסגות של כל ההרים מלבד האוורסט. הם לא הצליחו לטפס על ההר מכיוון שמזג אוויר גרוע אילץ אותם לרדת ממנו, כשהם במרחק של 3,000 רגל בלבד מהפסגה. ב-30 באפריל 1985 באס הצליח להגיע לפסגה של האוורסט והפך לאדם הראשון שהצליח להגיע לכל שבע הפסגות.
ביוגרפיה > מותו והנצחתו

ב-3 באפריל 1994, בתקופת חג הפסחא, נקבע מותו של ולס בעקבות התרסקות מסוק כשחזר מטיול סקי בהרי רובי. הטיסה כללה ארבעה אנשים בנוסף לולס, כאשר שלושה מתוכם מתו ואחד שרד, מייק הובר, שאשתו, מטפסת המצוקים בוורלי ג'ונסון, הייתה אחת מההרוגות יחד עם הטייס דייב וולטון ומדריך הסקי פול סקנל. במהלך הטיסה מזג האוויר היה גרוע, ולכן הוחלט לנחות במקום מרוחק. בזמן ההמתנה שמזג האוויר ישתפר, ירד שלג על כלי התחבורה ובמהלך ההמראה שנעשתה לאחר מכן המנוע איבד כוח. החמישייה התרסקו בשיפוע של 30 מעלות, ולאחר מכן התפכו במהלך ניסיון נחיתת חירום. המועצה הלאומית לבטיחות בתעבורה קבעה שהסיבה לתאונה היא "בליעת חומר זר (שלג) במנוע, שהביאה ל-Flameout (איבוד כוח המנוע)". הובר תבע את החברה שייצרה את כלי התחבורה, עקב תקלה בתכנון המנוע הקשורה לבליעת שלג, והגיע להסדר מחוץ לכותלי בית המשפט. התיק המשפטי זכה בפרס שירות הציבור של סטיבן ג'יי. שארפ מהאגודה האמריקאית לצדק.
ולס נקבר בפארק הזיכרון פורסט לוון, כאשר הוא הותיר אחריו אישה ושני ילדים, שאחד מהם הוא השחקן אריק בריאנט שהתאבד בשנת 2001. בהלוויה שר חברו הטוב קלינט איסטווד את השיר "Hey Jude" של ההביטלס, אותו אהב לשיר ולס. בקיץ של אותה שנה בה ולס נפטר יצא לאקרנים סרט הקולנוע "מלך האריות" הכולל הקדשה לזכרו. בהמשך השנה ולס הוכר בתואר אגדת דיסני, כמו כן נוסף למתקן בדיסנילנד הקרוי "מזחלות מטרהורן" קופסאות שכתוב עליהן "Wells Expedition" ("משלחת ולס") לזכרו. בשנת 1998 נחנך בניין הקרוי על שמו באולפני וולט דיסני בברבנק, כאשר ליד הכניסה לבניין יש לוח שמכיל ציטוט שהיה רשום על פתק נייר בכיסו של ולס במשך 30 שנה, "Humility is the final achievement" ("ענווה היא ההישג הסופי"). על שמו של ולס ישנו גם חלון ברחוב הראשי של ארצות הברית.
מותו של ולס היה מקרה המוות הראשון שאיתו חברת וולט דיסני התמודדה. לאחר מותו ציפה ג'פרי קצנברג, ראש חטיבת סרטי ההנפשה של החברה, להחליף אותו בתפקידו, אך אייזנר סירב לכך, מה שהוביל בסופו של דבר להתפטרותו ולהקמת דרימוורקס. רבים מציינים את מותו הפתאומי של ולס כנקודת מפנה בשלטון דיסני בשוק, שהובילה לבעיות בכל התחומים בהם דיסני פעלה. ולס "היה ידוע כמשלימו של אייזנר וכנציגו של ההיגיון, לעומת הפכפכנותו של אייזנר". בכיר לשעבר בחברה טען שאייזנר נהג לסרב לכל הצעה או פרויקט שהוצגו בפניו, וכשולס היה בחיים "הוא נהג להתערב לטובת אנשי הקריאטיב". ההחלטות של אייזנר גרמו לדיסני לאבד לקוחות ונאמנות הנותרים פחתה. בסופו של דבר הוחלט להחליף את אייזנר, כאשר היורש שלו היה בוב אייגר שנכנס לנעליו בשנת 2005.
בשנת 2009 הוקרן לראשונה ב-Telluride Film Festival הסרט התיעודי "היפהפייה הנרדמת מתעוררת", אשר הופק על ידי דון האן ופיטר שניידר, כשהראשון גם ביים וקריין אותו. הסרט מתעד את היסטורית אולפני ההנפשה של וולט דיסני בין השנים 1984–1994, כאשר הן כוללות את כל שנות הקריירה של ולס בחברה. אחת הסיבות להפקת הסרט הייתה על מנת להציג את ולס, דמות חשובה בהיסטוריה של החברה שלא כולם מכירים. בסיום הסרט ישנה הקדשה לולס ולעוד שלושה אישים, ג'ו ראנפט, הווארד אשמן ורוי אדווארד דיסני.
הערות שוליים

1 2 3 4 5 6 7 8 9 10 11  פרנק ולס, באתר אגדות דיסני
1 2 3 4  Betty Godfrey Wells, the Hotel Del & Disney, באתר My Coronado Memory
↑  ג'ון כץ ולס, באתר Find a Grave
↑  USS Humphreys (DD 236), באתר Uboat.net
1 2 3  קים מאסטרס, The Epic Disney Blow-Up of 1994: Eisner, Katzenberg and Ovitz 20 Years Later, באתר הוליווד ריפורטר, 9 באפריל 2014
1 2 3 4  ג'ף קובר, Celebrating Frank Wells, באתר MousePlanet‏, 2 באפריל 2009
↑  אלג'יין הרמץ, A Funny Thing Happened on the Way to the Fire, באתר הניו יורק טיימס, 18 בנובמבר 1973
↑  תומאס הייז, DISNEY'S CHIEF IS FORCED OUT, באתר הניו יורק טיימס, 8 בספטמבר 1984
1 2  אלג'יין הרמץ, BOARD PICKS TWO NEW EXECUTIVES TO HEAD DISNEY, באתר הניו יורק טיימס, 23 בספטמבר 1984
1 2 3 4  הסרט "היפהפייה הנרדמת מתעוררת" משנת 2009, בביומו של דון האן
↑  אשלי אמבר, All 10 Disney Renaissance Movies, Ranked Worst to Best, באתר Collider‏, 12 במרץ 2023
↑  יואל שטרלינג, 7 הפסגות, באתר טיולי רדיוס, אוקטובר 2019
↑  סוזן צ'מפלין טיילור, Movie Mogul Frank Wells and Financier Dick Bass Become the Old Men of Seven Mountains, באתר People.com‏, 13 בפברואר 1984
↑  The Adventurer: Dick Bass' Many Summits, באתר פורבס, 12 בנובמבר 2003
↑  Associated Press‏, Frank Wells, Disney's President, Is Killed in a Copter Crash at 62, באתר הניו יורק טיימס, 5 באפריל 1994
1 2 3  Hoover v. Bell Helicopter Textron, באתר רוברט פ. שוסטר
↑  Survivor, באתר Outside‏, 2 במאי 2004
↑  פרנק ולס, באתר Find a Grave
↑  מייק בארנס, Luanne Wells, Philanthropist and Longtime Supporter of the Wallis in Beverly Hills, Dies at 87, באתר הוליווד ריפורטר, 1 באוגוסט 2021
↑  אריק בריאנט ולס - טריוויה, באתר IMDb
↑  צ'יפ ג'ונסון, 2,000 at Memorial for Disney's Wells, באתר לוס אנג'לס טיימס, 12 באפריל 1994
↑  הסרט "מלך האריות" משנת 1994, בבימוי רוג'ר אלרס ורוב מינקוף
↑  Matterhorn Wells Expedition, באתר The Orange County Register‏, 31 במרץ 2017
↑  ג'יל ויליאמסון, Frank G. Wells on Humility, באתר Go Teen Writers‏, 12 במרץ 2015
↑  הרב לייבכר, MAIN STREET USA TRIBUTE WINDOWS: FAMILY AND EXECUTIVES, באתר World Of Walt‏, 5 במאי 2020
↑  אורית זרובבל, ‏"כשהמכשפה הרעה תמות, נוכל שוב לעבוד ביחד", באתר גלובס, 27 בפברואר 2005
1 2 3  הקסם עוזב את ממלכת דיסני, באתר גלובס, 28 באוגוסט 1997
1 2  גיל תמרי, פורבס, כשרוברט מוצא את נמו, באתר ynet, 19 באוגוסט 2005
1 2  לוק בונאנו, Waking Sleeping Beauty DVD Review, באתר DVDizzy‏, 30 בנובמבר 2010
↑  סקוט מקולי, Don Hahn, Peter Schneider on Waking Sleeping Beauty, באתר Filmmaker‏, 26 במרץ 2010
| --- | --- |
בקרת זהויות :  LCCN: no2016092134  NLK: KAC201884426  VIAF: 24147121669426390152   WorldCat (עם VIAF): 24147121669426390152 
חלון ברחוב הראשי של ארצות הברית הקרוי על שמו של ולס
רונן שמחי

| --- | --- |
אין תמונה חופשית
 לידה:  משען, ישראל
 מדינה:  ישראל 
 השתייכות:   צבא הגנה לישראל
 תקופת הפעילות:  מ-1983
 דרגה:   תת-אלוף
 תפקידים בשירות
 טייס קרב F-16  מפקד טייסת 109  מפקד בסיס רמת דוד  מפקד בסיס נבטים  נספח צה"ל בסינגפור
 פעולות ומבצעים
   מלחמת לבנון השנייה
 
רונן שמחי הוא קצין צה"ל במילואים בדרגת תת-אלוף. שירת כטייס קרב בחיל האוויר הישראלי, פיקד על בסיס רמת דוד ועל בסיס נבטים. כיהן כנספח צבאי בסינגפור.
ביוגרפיה

רונן שמחי נולד וגדל במושב משען. למד בפנימייה ובבית הספר התיכון על שם מיי בויאר.
התגייס לקורס טיס ב-1983 וסיים במגמת קרב. שירת כטייס סקייהוק, F-4 פנטום ו-F-16. בשנים 2003–2005 פיקד על טייסת 109. לאחר מכן שירת במטה החיל, ויצא ללימודים. ב-2009 מונה למפקד בסיס רמת דוד, ובאוקטובר 2011 מונה למפקד בסיס נבטים בדרגת תת-אלוף, שירת בתפקיד עד מאי 2013 ועבר לכהן כנספח צה"ל בסינגפור וביפן.
לאחר פרישתו משירות הקבע מונה ליושב ראש חברת "סיקורה" בתחום מוצרים מאצות.
שמחי בוגר תואר ראשון בחשבונאות וניהול מאוניברסיטת חיפה; בוגר המכללה לביטחון לאומי; ובעל תואר שני במדע המדינה ולימודי ביטחון מאוניברסיטת חיפה.
הערות שוליים

↑  אשר קשר, בויאר: הסיפורים הקטנים מאחורי המוסד הגדול, באתר mynet‏ ירושלים, 13 במאי 2014
↑  מיכל ויסברוד, תא"ל רונן שמחי מונה למפקד בסיס נבטים, באתר צה"ל (דרך ארכיון האינטרנט), 27/10/2011
קאדילק קאטרה

| --- | --- |

Cadillac Catera
 מאפיינים כלליים
 יצרן:  אופל
 שנות ייצור:  1996–2001 (משנת המודל 1997)
 יחידות שיוצרו:  94,801
 הרכבה:  גרמניה המערבית גרמניה המערבית
 מודל קודם:  Cadillac Cimarron (אנ')
 מודל אחריו:  Cadillac CTS (אנ')
 חברת אם:  ג'נרל מוטורס
 פלטפורמה:  GM V platform (1966) (אנ')
 אורך:  4,928 מ"מ (1997-1999)  4,882 מ"מ (2000-2001)
 רוחב:  1,786 מ"מ
 גובה:  1,430 מ"מ (1997-1999)  1,433 מ"מ (2000-2001)
 משקל:  1,768 ק"ג
 בסיס גלגלים:  2,730 מ"מ
 מפרט טכני
 מנוע:  מנוע V 6 צילינדרים, 2,962 סמ"ק המפיק 208 כ"ס ב-6,000 סל"ד, יחס דחיסה 10.0:1, מנוע ג'נרל מוטורס מסדרת General Motors 54° V6 engine (אנ') מסוג "L81"
 הילוכים:  תמסורת אוטומטית - 4 מהירויות מתוצרת ג'נרל מוטורס מסוג "GM 4L30-E transmission" (אנ')
 מהירות מרבית:  201 קמ"ש
קאדילק קאטרה (באנגלית: Cadillac Catera) היא מכונית סלון מתוצרת אופל, חברת בת של ג'נרל מוטורס האמריקאי, אשר יוצרה בין השנים 1996–2001 בגרמניה בעיר רוסלסהיים (משנת המודל 1997).
בגרמניה נמכר דגם כמעט זהה בשם Opel Omega (אנ') (Omega B) אשר יוצר על ידי אופל, חברת בת של ג'נרל מוטורס.
בבריטניה נמכר דגם כמעט זהה בשם Vauxhall Omega אשר יוצר על ידי ווקסהול מוטורס, חברת בת של ג'נרל מוטורס.
"קאדילק קאטרה"

דגם "קאדילק קאטרה" יוצר בגרמניה על ידי יצרנית הרכב הגרמנית אופל, (חטיבת קאדילק הייתה מעורבת בתכנון הדגם ולא בייצורו).
4 דלתות.
5 מושבים.
מנוע בנזין.
סוג הנעה: הנעה אחורית.
תאוצה בין 0-100 קמ"ש היא 8.5 שניות.
קיבולת מכל דלק - 60 ליטר.
מחיר היחידה  עמד על 29,975 דולר (דגם בסיסי, שנת 1996, בארצות הברית).
תמונות

"קאדילק קאטרה"
"קאדילק קאטרה"
"קאדילק קאטרה"
"קאדילק קאטרה"
ראו גם

קאדילק
הערות שוליים

↑  "קאדילק קאטרה" cars.com/research/cadillac-catera
↑  "קאדילק קאטרה" - היסטוריה nadaguides.com/Cars/Cadillac/Catera
↑  דגם "Vauxhall Omega" classics.honestjohn.co.uk/reviews/vauxhall/omega
פרישה סמוך לווסת

מחזור וסת אופייני
בהלכות טהרת המשפחה פרישה סמוך לווסת היא החיוב על בני זוג להימנע מקיום יחסי אישות, במועד שעל פי ההלכה צפוי וסת האישה להופיע. חיוב זה מצריך מעקב אחר מועד הופעת המחזור החודשי של האישה, כדי לדעת מתי על בני הזוג לפרוש זה מזה.
רקע

בהלכה, אישה שראתה דם שהגיע מהרחם, הופכת להיות נידה, והיא ובעלה אסורים בקיום יחסי אישות עד שתיטהר בסדר טהרה מסוים הכולל גם טבילה במקווה. העונש שנקבע בתורה על מי שקיים במזיד יחסי אישות עם נידה הוא כרת. מפאת העונש החמור שנקבע על עבירה זו, ומפני שהזמן המדויק בו יתחיל הדימום אינו ידוע, נקבע סייג שיש להימנע מקיום יחסי אישות עוד טרם בוא הדימום, בפרק הזמן שבו הוא צפוי להופיע. הימנעות הקרויה בהלכה: "פרישה סמוך לווסת".
מקור הדין

בתלמוד הבבלי מובא:
תניא: "והזרתם את בני ישראל מטומאתם" (ויקרא ט"ו, ל"א)
 מכאן אמר רבי ירמיה: אזהרה לבני ישראל שיפרשו מנשותיהן סמוך לוסתן. וכמה? אמר רבה: עונה
הגמרא לומדת מפסוק זה כי יש חיוב לפרוש מן האישה סמוך לווסתה. הגמרא מגדירה כי זמנו של איסור זה הוא במשך "עונה" אחת.
נחלקו הראשונים האם תוקף חובת הפרישה הוא מהתורה, או שחלקו מהתורה וחכמים הרחיבו אותו מעט, או שכל החיוב הוא רק מתקנת חכמים, והפסוק המובא הוא רק אסמכתא. בשולחן ערוך נפסק שמדובר באיסור מדברי חכמים.
מקור הדין > טעם החיוב

טעם החיוב על פרישה סמוך לווסת הוא מפני שבזמן זה צפויה האישה לראות דם, שיחיל עליה מעמד של נידה שיאסור אותה ואת בעלה בקיום יחסי אישות באיסור כרת. מחשש שמא תראה האישה דם תוך כדי קיום יחסי האישות, חייבו חכמים את בני הזוג לפרוש זה מזה מעט קודם לזמן בו היא צפויה לראות דם וסת, וזאת על מנת להרחיק את האדם מן העבירה.
משך זמן הפרישה קודם לווסת

בגמרא שהובאה לעיל נאמר: "וכמה? אמר רבה: עונה". פירוש המילה "עונה" הוא יום אחד (מהנץ החמה ועד שקיעת החמה) או לילה אחד (משקיעת החמה ועד הנץ החמה).
כלומר, אם אישה צפויה לראות דם נידה ביום מסוים, על בני הזוג לפרוש האחד מן השני כבר מתחילת אותו יום, אם היא אמורה לראות דם נידה בלילה מסוים עליהם לפרוש האחד מן השני כבר מתחילת אותו הלילה.
משך זמן הפרישה קודם לווסת > עונת אור זרוע

בספר אור זרוע כתב דיש לאישה לפרוש מבעלה עונה קודם העונה שראתה בה, כגון אישה שראתה בליל ה' לחודש, צריכה לפרוש בחודש הבא עונה קודם, בד' לחודש ביום, מלבד יום הוסת עצמו.
באחרונים התקשו בדבריו, מאחר שבתלמוד נאמר מפורש דאין צורך לפרוש קודם לעונת ראייתה. על מנת ליישב את דבריו נאמרו הסברים שונים.
להלכה, רבי יוסף קארו, לאחר שדחה את דברי האור זרוע בספרו בית יוסף, לא הזכיר חומרא זו בספרו ה'שולחן ערוך'. אמנם בש"ך הביא את דברי האור זרוע ויישב את דבריו, ופסק להחמיר בזה. גם בין פוסקי זמננו יש מי שכתבו שאין לחוש לכך כפי שפסק השולחן ערוך, ויש שכתבו שיש להחמיר בזה. ובשם החזון איש הובא שלבני תורה יש להחמיר בדבר.
משך זמן הפרישה קודם לווסת > עונת אבי העזרי

לראבי"ה (אבי העזרי / אביאסף) ועוד ראשונים שיטה ייחודית בהבנת משך העונה, לפיה הדבר אינו תלוי דווקא ביום ולילה אסטרונומיים, אלא משך העונה תמיד הוא 12 שעות. בית חדש וש"ך פסקו שיש לחשב את העונות לפי שיטת הראבי"ה, אמנם, בית יוסף וטורי זהב מתנגדים לשיטתו, מפני שזה לא פשט דברי הגמרא והראשונים בסוגיא, וכן מפני שלא ברור כיצד מחשבים את 12 השעות.
באחרונים הובאו כמה הצעות כיצד לחשב את 12 השעות לשיטת ראבי"ה: בעל הדרישה כתב שיש לחשב את העונה על פי חצות; אם הווסת הופיע בין חצות היום לחצות הלילה - יש לפרוש בזמן זה, ולהפך. טורי זהב כתב שיש לחשב את העונה על פי זמן ראייתה של האשה; על פי השעה ביום בו היא ראתה בפעם שעברה, צריכה לחשוש מ-6 שעות לפניה עד 6 שעות לאחריה. ש"ך כתב שיש לחשב את העונה על בסיס היום ולפחות או להוסיף כפי הצורך בתחילת ובסוף העונה, לדוגמה: אם בקיץ האשה ראתה ביום, ומשך היום הוא 14 שעות, עליה לפרוש משעה לאחר תחילת היום עד שעה לפני סוף היום.
משך זמן הפרישה קודם לווסת > יוצא לדרך

אדם היוצא מביתו למשך זמן של יומיים ומעלה, כך שעלול להיווצר געגוע בינו לבין אשתו, מחויב לקיים עמה יחסי אישות קודם צאתו לדרך. דין זה הוא חלק ממצוות עונה. במקרה ויש התנגשות בין דין זה לבין דין פרישה סמוך לווסת, כגון אם בלילה לפני היציאה מביתו חל זמן "פרישה סמוך לווסת", גובר חיוב מצוות העונה על חיוב הפרישה. זאת מכיוון שחיוב פרישה סמוך לווסת הוא רק מדרבנן, ואילו מצוות עונה שהיא מצווה מהתורה.
אולם, הרמ"א כתב שאף במקרה זה של יוצא לדרך ניתן לפרוש ולא לקיים יחסי אישות מלאים, ולבטא את הקרבה והאהבה באמצעות חיבוק נישוק וכדומה, הוא אף הוסיף כי "המחמיר תבוא עליו ברכה".
אם ליל טבילת האשה, שגם כלפיו חלה מצוות עונה, יוצא סמוך לווסת ומתנגש עם חובת זו של פרישה סמוך לווסת, ישנם דעות רבות בפוסקים כיצד לנהוג, ולמעשה מוצע לשאול שאלת חכם.
דיני עונת הפרישה

בשולחן ערוך נפסק כי בעת הפרישה עקב דין זה, קודם שהאשה תראה דם וסת ותהפך לנידה, אסורים רק יחסי אישות מלאים. אולם, שאר צורות של קרבה בין האיש ואשתו - מותרות.
לעומתו, בחלק מן הפוסקים האשכנזים הובא שראוי להחמיר בזמן פרישה סמוך לווסת גם בחיבוק ונישוק ושאר דברים העלולים להיגרר ליחסי אישות מלאים. אולם, גם הפוסקים הללו מודים כי אין צורך להרחקות כמו באישה נידה בוודאות, ורק צורות הקרבה הקרובות ליחסי אישות נאסרו.
כמו כן, בעונת הפרישה על האישה לבדוק האם לא התחיל אצלה המחזור. בדיקה זו נעשית בדומה לבדיקת הפסק טהרה באמצעות החדרת בד לבן ונקי לתוך הנרתיק ובדיקה האם אין עליו כתם המסמל על התחלת דימום. לכתחילה רצוי שהבדיקה תעשה סמוך לסוף העונה. בעונת יום - סמוך לשקיעה, ובעונת לילה - אחת לפני שהולכת לישון ואחת כשקמה בבוקר. בדיעבד אם בדקה בכל שעה בתוך העונה או לאחריה - יצאה ידי חובה.
אם עברה עונת הפרישה ולא בדקה את עצמה נחלקו הפוסקים: יש אומרים שמותרת אף בלי בדיקה, ויש אומרים שבווסת קבוע או בווסת שאינו קבוע בעונה בינונית (הגדרות אלו יפורטו בהמשך) אסורה עד שתבדוק ובשאר עונות הפרישה מותרת אף בלי בדיקה. דעה נוספת מחמירה יותר סוברת שבעלת וסת קבוע שלא בדקה תיאסר לבעלה כנידה עד שתיטהר.
בשולחן ערוך מובאות שתי הדעות (הראשונה כסתם והשנייה כיש אומרים) והרמ"א כותב שנוהגים כדעה השנייה. להלכה נפסק כדעה השנייה בשולחן ערוך, שאישה שיש לה וסת קבוע או אישה שאין לה וסת קבוע בעונה הבינונית שלה צריכות לבדוק אף בדיעבד, אישה שאין לה וסת קבוע בעונת החודש ובעונת ההפלגה - אם לא בדקה בדיעבד אינה צריכה לבדוק.
זמני הפרישה

עונת הפרישה נקבעת בהתאם לווסת של האישה. בהלכה ישנם שני סוגי וסתות:
וסת קבוע
וסת שאינו קבוע
לכל אחד מסוגים אלו ישנן הגדרות שונות, ובכל אחד מסוגים אלו ישנם דינים שונים לגבי יום הפרישה וגדרי החובות ביום זה. יש לשים לב שההגדרה ההלכתית לווסת קבוע/סדיר שונה מההגדרה הרפואית. בעוד ההגדרה הרפואית מגדירה כל וסת שמגיע אחת לחודש כווסת סדיר, ההלכה מתייחסת לזה באופן שונה.